SKRIFTLIG FORESPØRGSEL P-3215/01

af Torben Lund (PSE) til Kommissionen

(14. november 2001)

Om: Plukning af dun fra levende gæs

I uge 42 viste den danske tv-kanal DR et indslag, hvor dun blev plukket fra levende gæs i Polen. Disse dun anvendes til dyner og hovedpuder. Denne metode forsvares med, at kvaliteten er relativ høj, men desværre mishandles gæssene, når de plukkes levende, hvilket også er i strid med artikel 23 i Europarådets henstilling T-AP (95) 5.

Disse uetiske produktionsmetoder bør stoppes øjeblikkeligt. Derfor spørger jeg Kommissionen: Hvilken EU-lovgivning gælder der for området, og hvilke foranstaltninger agter den at gennemføre for at sikre dyrevelfærden fremover i forhold til gæs (og ænder, der lider under samme produktionsmetode)? Det er også urimeligt, at forbrugerne ikke bliver gjort opmærksomme på relevante produktionsforhold, herunder plukning, når man eksempelvis køber dyner. I nogle tilfælde vælger forbrugerne at købe dyner med fiberfyld frem for dyner med dun for at være sikre på ikke at støtte uetiske produktionsformer. I den forbindelse bedes Kommissionen oplyse, om den agter at indføre mærkning eller certificering, således at forbrugerne kan træffe et oplyst valg og guide producenterne til fordel for dyrevelfærden.

Denne dyreart synes plaget i alle sammenhænge tænk blot på luksusdelikatessen foie gras, der produceres, ved at gæs på helt uanstændig og etisk uforsvarlig vis bliver tvangsfodret, endda så meget at gæssene ikke engang kan gå. Derfor bør EU tage fat på disse problemer med det samme.

Svar afgivet på Kommissionens vegne af David Byrne

(28. januar 2002)

Som anført af det ærede medlem er plukning af levende gæs i strid med artikel 23, stk. 3, i henstilling T-AP(95) 20 om gæs, som det stående udvalg under den europæiske konvention om beskyttelse af dyr, der holdes til landbrugsformål, vedtog den 22. juni 1999. Polen har ikke ratificeret konventionen og er derfor ikke på indeværende tidspunkt bundet af de samme regler om gåsehold som Fællesskabet og dets medlemsstater. Det skal anføres, at dyrevelfærd indgår i den gældende fællesskabslovgivning, og at landbruget i Polen skal overholde Fællesskabets standarder for dyrevelfærd, når landet bliver medlem af Unionen.

Gennemførelsen af Rådets direktiv 98/58/EF af 20. juli 1998 om beskyttelse af dyr, der holdes til landbrugsformål(1), bevirker, at medlemsstaterne kan efterkomme de henstillinger, der vedtages i henhold til konventionen. Endvidere hedder det i direktivets artikel 5, at Kommissionen forelægger Rådet ethvert forslag, der måtte være nødvendigt for en ensartet gennemførelse af konventionen, og på grundlag af en videnskabelig vurdering enhver anbefaling vedtaget i henhold til konventionen.

Kommissionen har ikke kendskab til tilfælde af manglende overholdelse af henstillingen om gæs i Unionen, som nødvendiggør særlig fællesskabslovgivning for at sikre ensartet gennemførelse.

Kommissionen ligger ikke på nuværende tidspunkt inde med forslag vedrørende information til europæiske forbrugere om, hvordan gåsefjersprodukter fremstilles, og har heller ikke kendskab til sådanne forslag i medlemsstaterne. Kommissionen vil fortsat være opmærksom på situationen.

(1) EFT L 221 af 8.8.1998.